
Text rozhodnutia
Súd: Krajský súd Trenčín Spisová značka: 12Sd/162/2013 Identifikačné číslo súdneho spisu: 3013200461 Dátum vydania rozhodnutia: 23. 01. 2014 Meno a priezvisko sudcu, VSÚ: JUDr. Juraj Florovič ECLI: ECLI:SK:KSTN:2014:3013200461.2 ROZSUDOK V MENE SLOVENSKEJ REPUBLIKY Krajský súd v Trenčíne samosudcom JUDr. Jurajom Florovičom v právnej veci navrhovateľa: U. B., trvale bytom Z. V. XXX, prechodne bytom U. - G. XXX, proti odporkyni: Sociálna poisťovňa, ústredie Bratislava, Ul. 29. augusta č. 8, o preskúmanie zákonnosti rozhodnutia odporkyne č. XXX XXX XXXX X zo dňa 15. marca 2013, takto r o z h o d o l : I. Krajský súd p o t v r d z u j e rozhodnutie odporkyne č. XXX XXX XXXX X zo dňa 10. júna 2013 a rozhodnutie odporkyne č. XXX XXX XXXX X zo dňa 10. júna 2013, ktorým podľa § 112 zákona č. 461/2003 Z. z. o sociálnom poistení zrušila rozhodnutie odporkyne č. XXX XXX XXXX zo dňa 15.marca 2013 o priznaní invalidného dôchodku a súčasne vyhovela opravnému prostriedku navrhovateľa. II. Krajský súd konanie z a s t a v u j e vo vzťahu k rozhodnutiu odporkyne č. XXX XXX XXXX X zo dňa 15.marca 2013. Krajský súd n e p r i z n á v a odporkyni náhradu trov konania. o d ô v o d n e n i e : Rozhodnutím odporkyne č. XXX XXX XXXX X zo dňa 10. júna 2013 bol na podklade zákonného ustanovenia § 70 ods. 1 a § 82 zákona č. 461/2003 Z.z. o sociálnom poistení v znení neskorších predpisov navrhovateľovi priznaný od 4. júla 2012 invalidný dôchodok v sume 146,70 Eur mesačne. Podľa § 82 a § 293ce zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2012 Z.z., ktorým sa ustanovuje percento zvýšenia dôchodkovej dávky a percento zvýšenia úrazovej renty, navrhovateľovi od 1. januára 2013 zvýšila invalidný dôchodok na sumu 152,60 Eur mesačne. Svoje rozhodnutie odôvodnila tým, že stav invalidity bol v zmysle lekárskej správy posudkového lekára sociálneho poistenia Sociálnej poisťovne, pobočka Trenčín zo dňa 26. februára 2013 uznaný invalidným podľa § 71 ods. 1 zák. č. 461/2003 Z.z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, miera poklesu schopnosti vykonávať zárobkovú činnosť v percentách je 50%. Dátum vzniku invalidity určil dňom 4. júla 2012. Navrhovateľ podal v zákonom stanovenej lehote návrh na preskúmanie vyššie uvedeného rozhodnutia odporkyne, v ktorom namietal nepriaznivý zdravotný stav a žiadal percentuálnu mieru navýšiť o 10%, a to z dôvodu koxartrózy kĺbov, bolesti pravého kolena, boleriozy, hepatitídy a návalových neznesiteľných bolestí delenej časti chrbtice. Z uvedených dôvody žiadal o preskúmanie jeho zdravotného stavu a zvýšiť mieru poklesu o 10% a priznať mu invalidný dôchodok 3 roky spätne odo dňa vydania rozhodnutia. Zástupkyňa odporkyne v písomnom podaní zo dňa 25. júna 2013 k opravnému prostriedku navrhovateľa uviedla, že po podaní opravného prostriedku navrhovateľom bol jeho zdravotný stav opätovne posúdený posudkovým lekárom sociálneho poistenia Sociálnej poisťovne, pobočky Trenčín dňa 24. mája 2013 a posudkovým lekárom sociálneho poistenia Sociálnej poisťovne, ústredie so sídlom v Trenčíne dňa 7. júna 2013. Podľa posudku posudkového lekára sociálneho poistenia, pobočky Trenčín zo dňa 24. mája 2013 je navrhovateľ od 4. júla 2012 invalidný podľa ustanovenia § 71 od. 1 zákona s mierou poklesu schopnosti vykonávať zárobkovú činnosť 60% v porovnaní so zdravou fyzickou osobou. Ďalej uviedla, že v dôsledku zmeny v posudkových záveroch po opätovnom prehodnotení nároku navrhovateľa na invalidný dôchodok, vydala rozhodnutie č. XXX XXX XXXX X zo dňa 10. júna 2013, ktorým bolo v súlade s ustanovení § 112 ods. 1 zákona o sociálnom poistení v znení neskorších predpisov v rámci autoremedúry zrušené napadnuté rozhodnutie č. XXX XXX XXXX zo dňa 15. marca 2013. Zároveň rozhodnutím č. XXX XXX XXXX zo dňa 10. júna 2013 navrhovateľovi podľa ustanovenia § 70 ods. 1 a § 82 zákona v znení neskorších predpisov od 4. júla 2012 priznala invalidný dôchodok v sume 176,10 Eur mesačne. Podľa § 82 a § 293ce zákona v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2012, ktorým sa ustanovuje pevná suma zvýšenia dôchodkovej dávky a percento zvýšenia úrazovej renty, navrhovateľovi od 1. januára 2013 zvýšila invalidný dôchodok na sumu 182,00 Eur mesačne. Žiadala nové rozhodnutie č. XXX XXX XXXX X zo dňa 10. júna 2013 o priznaní invalidného dôchodku v spojení s rozhodnutím č. XXX XXX XXXX X zo dňa 10. júna 2013 ako vecne správne potvrdiť. Pokiaľ ide o napadnuté rozhodnutie zo dňa 15. júna 2013 žiadala v tejto časti konanie zastaviť. Krajský súd postupom podľa § 250l a nasledujúcich zákonných ustanovení O.s.p. preskúmal napadnuté rozhodnutie odporkyne č. XXX XXX XXXX X zo dňa 15. marca 2013, rozhodnutie odporkyne č. XXX XXX XXXX X zo dňa 10. júna 2013 a rozhodnutie odporkyne č. XXX XXX XXXX X zo dňa 10. júna 2013, ktorým podľa § 112 zákona č. 461/2003 Z.z. o sociálnom poistení zrušila rozhodnutie odporkyne č. XXX XXX XXXX zo dňa 15. marca 2013 o priznaní invalidného dôchodku a súčasne vyhovela opravnému prostriedku navrhovateľa a postup, ktorý mu predchádzal v rozsahu dôvodov odvolania a dospel k záveru, že novo vydané rozhodnutie č. XXX XXX XXXX X zo dňa 10. júna 2013 o priznaní invalidného dôchodku v spojení s rozhodnutím odporkyne č. XXX XXX XXXX X zo dňa 10. júna 2013 sú v súlade so zákonom a preto ich bolo potrebné podľa § 250q ods. 2 O.s.p. potvrdiť a vo vzťahu k napnutému rozhodnutiu odporkyne č. XXX XXX XXXX X zo dňa 15. marca 2013 bolo potrebné konanie zastaviť z dôvodu § 250o O.s.p.. Bolo preukázané, že navrhovateľ žiadosťou spísanou dňa 26. februára 2013 požiadal Sociálnu poisťovňu o priznanie invalidného dôchodku, ktorý žiadal priznať od 4. júla 2013. Na základe žiadosti navrhovateľa bol jeho zdravotný stav posudzovaný posudkovým lekárom sociálneho poistenia, Sociálnej poisťovne, pobočky Trenčín dňa 26. februára 2013. Posudkový lekár určil za rozhodujúce zdravotné postihnutie navrhovateľa - Y. s mierou poklesu schopnosti vykonávať zárobkovú činnosť v percentách podľa prílohy 4, kapitoly XV, oddiel E., položka 3, písm. c) zákona č. 461/2003 Z.z. o sociálnom poistení v platnom znení na 50%, dátum vzniku bol stanovený dňom 4. júla 2012. Zdravotný stav navrhovateľa bol po podaní návrhu na preskúmanie rozhodnutia odporkyne znovu posudzovaný posudkovým lekárom sociálneho poistenia Sociálnej poisťovne, pobočky Trenčín dňa 24. mája 2013. Posudkový lekár určil za rozhodujúce zdravotné postihnutie navrhovateľa - Y. s mierou poklesu schopnosti vykonávať zárobkovú činnosť v percentách podľa prílohy 4, kapitoly XV, oddiel E., položka 3, písm. c) zákona č. 461/2003 Z.z. o sociálnom poistení v platnom znení na 50%, dátum vzniku bol stanovený dňom 4. júla 2012. Za iné zdravotné postihnutie zvýšil percentuálnu mieru o 10% pre ochorenie - N. I. dx II.- III. st. podľa prílohy 4, kapitoly XV, odd. G, položka 41 ods. 2 písm. a) citovaného zákona o sociálnom poistení. Podľa posudkového záveru navrhovateľ je invalidný podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, miera poklesu schopnosti vykonávať zárobkovú činnosť v percentách nie je už 50%, ale je 60%. Navrhovateľ trval na podanom opravnom prostriedku, a preto bol posudkový spis postúpený posudkovému lekárovi sociálneho poistenia Sociálnej poisťovne, ústredie so sídlom v Trenčíne na II. stupňové konanie. Posudkový lekár dňa 7. júna 2013 rozhodol tak, že navrhovateľ je invalidný podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, miera poklesu schopnosti vykonávať zárobkovú činnosť v percentách nie je už 50%, ale 60%, s dátumom zmeny miery poklesu schopnosti vykonávať zárobkovú činnosť dňom 4. júla 2012. K hore uvedenému záveru dospel posudkový lekár po lekárskom vyšetrení navrhovateľa a zhodnotení všetkých lekárskych nálezov založených zdravotnej dokumentácii. Posudkový lekár sa zaoberal v posudku pracovnou, sociálnou, objektívnou anamnézou navrhovateľa, jeho subjektívnymi ťažkosťami a dospel k záveru, že rozhodujúcim zdravotným postihom u navrhovateľa je Y. s radikulárnym dráždením L5 vpravo s mierou poklesu schopnosti vykonávať zárobkovú činnosť v percentách podľa prílohy 4, kapitoly XV, oddiel E., položka 3 písm. c) zákona č. 461/2003 Z.z. o sociálnom poistení v platnom znení na 50% (z rozmedzia 40-50%). Za iné zdravotné postihnutie zvýšil percentuálnu mieru o 10% pre ochorenie Q. koxartróza vpravo, P. DK a ťažká obezita. Konštatoval, že navrhovateľ 58-ročný, absolvent stavebnej priemyslovky, pracoval v rôznych zariadeniach, má tiež živnosť na stavebnú a obchodnú činnosť, ktorú v súčasnosti neprevádzkuje. Dňa 26. februára 2013 bol uznaný invalidným na 50%, pri riešení odvolania na 50+10% od 4. júla 2012. Z medicínskeho hľadiska má na MR dokázané spinálne stenózy L2 - S1, ktorým zodpovedá aj klinický nález pluriradikulárneho útlaku periférnych nervov, najmä L5 vpravo, ktoré sa prejavuje bolesťami a oslabením reflexov pately a Achillovej šľachy v koincidencii s polyneuropatiou neznámej etiológie, ktorú overilo EMG. Je ľahký deficit. Absolvoval ozonoterapiu a algeziologickú liečbu bez výraznejšieho efektu, podľa neurochirurga operačné riešenie nezaručuje výsledok. Takémuto stavu zodpovedá posúdenie na hornej hranici zákonom stanoveného rozmedzia, najvyššie pre neoperovanú chrbticu, t.j. 50%. Ďalej uviedol, že rozhodujúce postihnutie je možné navýšiť o maximálne možných 10% o iné, najmä pravostrannú koxartrózu, ktorá v 09/2010 bola I. - II. stupňa, neskôr II. - III. stupňa, v súčasnosti podľa ortopéda IV. stupňa so stredne ťažkou až ťažkou poruchou funkcie - ohnutie vykoná na 85° z celkových 130°. Operačné riešenie nie je písomne dokumentované. Skutkový stav bol objektívne zistený, nie sú diskrepancie medzi závermi odborných vyšetrení a posúdením zdravotného stavu posudkovým lekárom, subjektívne ťažkosti sú vysvetlené objektívnymi diagnózami. Vyjadrenie navrhovateľa pri posúdení neprinieslo žiadne nové skutočnosti, celkove nie je dôvod na zmenu posudku zo dňa 24. mája 2013. Navrhovateľ v odvolaní žiada tiež uznanie invalidity o 3 roky dozadu. Z týchto dôvodov boli zistené aj staršie odborné vyšetrenia, z nich podľa neurológa dňa 23. septembra 2010 jednoznačne vyplýva, že útlakový syndróm periferných nervov v oblasti LS chrbtice, ktorý je teraz invalidizujúcim ochorením vtedy prítomný nebol. Stav sa zhoršil a je exaktne dokumentovaný až pri neurologickej hospitalizácii do 15. novembra 2012, preto uznanie invalidity od 4. júla 2012 je pre navrhovateľa priaznivé. Navrhovateľ v uvedenom období nebol uznaný dočasne PN. Staršie ortopedické vyšetrenia neboli vykonané vôbec, neurológ v predmetnom náleze zo dňa 23. septembra 2010 popisuje koxartrózu ako I. - II., čo je počínajúci stupeň ochorenia. Preto uznanie invalidity pred termínom 4. júla 2012 je medicínsky neodôvodnené. V dôsledku zmeny v posudkových záveroch boli v priebehu konania odporkyňou vydané nové rozhodnutia, a to : - rozhodnutie č. XXX XXX XXXX X zo dňa 10.júna 2013, ktorým na podklade zákonného ustanovenia § 70 ods. 1 a § 82 zákona č. 461/2003 Z.z. o sociálnom poistení v znení neskorších predpisov navrhovateľovi od 4. júla 2012 priznala invalidný dôchodok v sume 176,10 Eur mesačne. Podľa § 82 a § 293ce zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2012 Z.z., ktorým sa ustanovuje percento zvýšenia dôchodkovej dávky a percento zvýšenia úrazovej renty, navrhovateľovi od 1. januára 2013 zvýšila invalidný dôchodok na sumu 182,00 Eur mesačne. - rozhodnutie č. XXX XXX XXXX 0 zo dňa 10. júna 2013, ktorým podľa § 112 zákona č. 461/2003 Z. z. o sociálnom poistení bolo zrušené rozhodnutie Sociálnej poisťovne, ústredie č. XXX XXX XXXX zo dňa 15. marca 2013 o priznaní invalidného dôchodku a súčasne vyhovené navrhovateľovmu opravnému prostriedku. Krajský súd požiadal posudkového lekára Sociálnej poisťovne ústredie, so sídlom v Trenčíne o opätovné preskúmanie zdravotného stavu navrhovateľa a posúdenie nových lekárskych správ doručených tunajšiemu súdu navrhovateľom dňa 9. augusta 2013. Posudkový lekár dňa 27. septembra 2013 po opätovnom preštudovaní zdravotnej dokumentácie, novo doložených lekárskych vyšetrení navrhovateľom dospel k záveru, že navrhovateľ je naďalej invalidný podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, s mierou poklesu schopnosti vykonávať zárobkovú činnosť 60%. Konštatoval, že z novo doložených lekárskych vyšetrení vyplýva, že zdravotný stav v pravom bedrovom kĺbe je indikáciou na implantáciou totálnej endoprotézy, ktorá je (bola) plánovaná na 16. októbra 2013. Táto operácia by mala zmierniť ťažkosti pacienta, samotná implatáncia je zaradená v položke XV, G, 44.1. - s mierou poklesu na 35-45%, preto nejakým spôsobom nedáva dôvod na zmenu doterajšieho posúdenia. Preto predkladanie ďalších odborných vyšetrení o tejto skutočnosti nie je potrebné dať znova posudzovať. Na súčasnej miere poklesu nie je dôvod čo meniť. Navrhovateľ bol vypočutý ako účastník konania a opätovne uviedol, že nesúhlasí s rozhodnutím odporkyne zo dňa 15. marca 2013, preto ho napadol opravným prostriedkom. Uviedol, že odporkyňa mu invalidný dôchodok priznala od 2. júla 2012, s čím nesúhlasí, nakoľko v žiadosti o invalidný dôchodok žiadal ho priznať od júla 2010. Po podaní opravného prostriedku bol opätovne preskúmaný jeho zdravotný stav posudkovým lekárom, ktorý v záveroch uviedol, že je naďalej invalidný, avšak nie s mierou poklesu schopnosti vykonávať zárobkovú činnosť 50%, ale už 60% odo dňa 4. júla 2012. V dôsledku týchto záverov odporkyňa vydala nové rozhodnutie zo dňa 10. júna 2013, ktorým napadnuté rozhodnutie zrušila a priznala mu vyšší invalidný dôchodok počnúc dňom 4. júla 2012. Uviedol, že nesúhlasí ani s týmto rozhodnutím, pretože mu bol priznaný invalidný dôchodok od 4. júla 2012. Podľa jeho názoru tento mu mal byť priznaný od júla 2010. Odvodňoval to tým, že odvtedy stavebné práce už nemôže vykonávať a priznaná výška invalidného dôchodku je tiež malá, nedá sa z toho vyžiť. Podľa § 112 ods. 4) zák. č. 461/2003 Z.z. o sociálnom poistení výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky a podľa ods. 6) dávka sa odníme, zníži alebo jej výplata sa zastaví odo dňa nasledujúceho po dni, ktorým uplynulo obdobie, za ktoré sa dávka už vyplatila. Nárok na invalidný dôchodok je podľa § 70 ods. 1 zákona o sociálnom poistení podmienený (okrem iného) invaliditou poistenca, teda tým, že poistenec pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou (§ 71 ods. 1 zákona), pričom miera poklesu schopnosti vykonávať zárobkovú činnosť je uvedená v prílohe č. 4 (§ 71 ods. 5 zákona). Priznanie invalidného dôchodku je podmienené podľa § 71 ods. 2 citovaného zákona dlhodobo nepriaznivým stavom, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Jednotlivé percentuálne miery poklesu schopnosti vykonávať zárobkovú činnosť sa nesčítavajú (§ 71 ods. 6,7 zákona). Mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť (§ 71 ods. 8 zákona o sociálnom poistení). Podľa § 73 ods. 2 zákona č. 461/2003 Z.z. o sociálnom poistení suma invalidného dôchodku poistenca, sa určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty a percentuálneho poklesu schopnosti vykonávať zárobkovú činnosť. V súdnom konaní sa posudzovaním schopnosti navrhovateľa pracovať zaoberali príslušní posudkoví lekári. Podľa § 153 ods. 5 zákona č. 461/2003 Z.z. o sociálnom poistení lekársku posudkovú činnosť pri výkone sociálneho postenia vykonáva posudkový lekár sociálneho poistenia príslušnej pobočky a posudkový lekár ústredia. Obaja posudkoví lekári po podaní opravného prostriedku navrhovateľom posúdili, či má dlhodobo nepriaznivý zdravotný stav a aký má pokles schopnosti vykonávať zárobkovú činnosť. Títo jednoznačne uviedli, že navrhovateľ je naďalej od 4. júla 2012 invalidný podľa § 71 ods. 1 zákona s mierou poklesu vykonávať zárobkovú činnosť v percentách nie už 50%, ale je 60% v porovnaní so zdravou fyzickou osobou. Krajský súd zhodnotil vyššie uvedené skutočnosti a citované zákonné ustanovenia a dospel k záveru, že novo vydané rozhodnutie odporkyňou č. XXX XXX XXXX X zo dňa 10. júna 2013 o priznaní invalidného dôchodku a rozhodnutie odporkyne č. XXX XXX XXXX 0 zo dňa 10. júna 2013 sú v súlade so zákonom, a preto ich bolo potrebné podľa § 250q ods. 2 O.s.p. potvrdiť a vo vzťahu k napnutému rozhodnutiu odporkyne č. XXX XXX XXXX 0 zo dňa 15. marca 2013 bolo potrebné konanie zastaviť z dôvodu § 250o O.s.p., pretože toto bolo rozhodnutím odporkyne č. XXX XXX XXXX 0 zo dňa 10. júna 2013 zrušené a súčasne vyhovené opravnému prostriedku. Pri rozhodovaní vychádzal z posudku posudkového lekára sociálneho poistenia Sociálnej poisťovne, pobočka Trenčín zo dňa 24. mája 2013, z posudku posudkového lekára sociálneho poistenia Sociálnej poisťovne ústredie, so sídlom v Trenčíne zo dňa 7. júna 2013 a z novo vypracovaného posudku posudkového lekára sociálneho poistenia Sociálnej poisťovne, ústredia so sídlom Trenčín zo dňa 27. septembra 2013, pretože títo posudkoví lekári dostatočne a presvedčivo odôvodnili, prečo navrhovateľ je od 4. júla 2012 naďalej invalidný podľa ustanovenia § 71 ods. 1 zákona č. 461/2003 Z.z. v znení neskorších predpisov s mierou poklesu schopnosti vykonávať zárobkovú činnosť nie už 50%, ale 60%. Navrhovateľ nedoložil nové lekárske správy takého charakteru, z ktorých by sa dal jednoznačne vyvodiť iný posudkový záver. O trovách konania bolo rozhodnuté podľa § 250l ods.2 O.s.p. za použitia § 250k ods. 1 O.s.p., podľa ktorého, ak mal žalobca úspech celkom alebo sčasti, súd mu proti žalovanému prizná právo na úplnú alebo čiastočnú náhradu trov konania. V danom prípade bol navrhovateľ v konaní neúspešný, preto nemá právo na náhradu trov konania proti odporkyni a odporkyňa v konaní podľa piatej časti nemá nárok na priznanie náhrady trov konania. Poučenie: Proti tomuto rozsudku možno podať odvolanie do 15 dní odo dňa jeho doručenia prostredníctvom Krajského súdu v Trenčíne na Najvyšší súd Slovenskej republiky v Bratislave, písomne, v dvoch vyhotoveniach. Podľa § 42 ods. 3 a § 205 ods. 1 O.s.p. odvolanie musí mať tieto náležitosti: ktorému súdu je určené, kto ho robí, ktorej veci sa týka a čo sleduje, musí byť podpísané s uvedením dátumu vyhotovenia odvolania, proti ktorému rozhodnutie súdu smeruje, v akom rozsahu rozhodnutie napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTN:2014:3013200461.2 (dáta aktuálne k 9. 11. 2026). Záväzné je znenie zverejnené súdom.




